CELEX: 32022R0954
Language: sl
Date: 2022-05-12 00:00:00
Title: Delegirana uredba Komisije (EU) 2022/954 z dne 12. maja 2022 o spremembi regulativnih tehničnih standardov iz Delegirane uredbe (EU) št. 183/2014 glede določitve izračuna posebnih in splošnih popravkov zaradi kreditnega tveganja (Besedilo velja za EGP)

21.6.2022   
               
               
                  SL
               
               
                  Uradni list Evropske unije
               
               
                  L 165/24
               
            
         DELEGIRANA UREDBA KOMISIJE (EU) 2022/954
         z dne 12. maja 2022
         o spremembi regulativnih tehničnih standardov iz Delegirane uredbe (EU) št. 183/2014 glede določitve izračuna posebnih in splošnih popravkov zaradi kreditnega tveganja
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in o spremembi Uredbe (EU) št. 648/2012 (1) ter zlasti člena 110(4), tretji pododstavek, Uredbe,
         ob upoštevanju naslednjega:
         
                     (1)
                  
                  
                     Na podlagi opredelitve popravka zaradi kreditnega tveganja iz člena 4(1), točka 95, Uredbe (EU) št. 575/2013 se lahko pri dodelitvi uteži tveganja za namene člena 127(1) navedene uredbe upoštevajo samo pričakovane kreditne izgube, ki se odražajo v posebnih popravkih zaradi kreditnega tveganja, ki jih izvede institucija, ki ima neplačano izpostavljenost. Vendar kreditnih izgub, obračunanih v transakcijski ceni neplačane izpostavljenosti, ki jih institucija, ki prodaja, zadrži kot realizirano izgubo, institucija, ki kupuje, po prodaji ne more pripoznati. Zato se lahko veljavna utež tveganja, ki se uporablja za neplačano izpostavljenost, po prodaji te izpostavljenosti spremeni, čeprav transakcijska cena vključuje diskont v znesku, ki je enak posebnim popravkom zaradi kreditnega tveganja za pričakovane kreditne izgube, ki jih je institucija, ki prodaja, knjižila pred prodajo. Ta položaj ustvarja regulativno oviro za oblikovanje sekundarnih trgov za neplačane izpostavljenosti, saj bi morebitno neskladje med utežmi tveganja, ki jih institucija, ki prodaja, in institucija, ki kupuje, uporabita za neplačano izpostavljenost, lahko zmanjšalo privlačnost posla za institucijo, ki kupuje, in zato ustvarilo nepotrebne ovire za kreditne institucije, da neplačane izpostavljenosti izločijo iz svojih bilanc stanja.
                  
               
                     (2)
                  
                  
                     Da bi upoštevali tudi možnost, da bi se lahko zaradi pandemije COVID-19 ravni neplačanih izpostavljenosti v kreditnih institucijah povečale, je zaželeno, da se odpravijo vse regulativne ovire za oblikovanje sekundarnih trgov za neplačane izpostavljenosti. Zato je treba zagotoviti, da posebni popravki zaradi kreditnega tveganja, pripoznani za namene člena 127(1) Uredbe (EU) št. 575/2013, vključujejo vsak diskont pri transakcijski ceni za neplačano izpostavljenost, ki ga institucija, ki kupuje, ni pripoznala s povečanjem navadnega lastniškega temeljnega kapitala. Zlasti diskont ne bi smel več vključevati dela zneska prevrednotenja neplačane izpostavljenosti, ki je bil pripoznan kot povečanje navadnega lastniškega temeljnega kapitala institucije, da bi se po nakupu preprečilo neupravičeno dvojno pripoznanje morebitnega zmanjšanja ravni pričakovane izgube s strani institucije, ki kupuje, v navadnem lastniškem temeljnem kapitalu te institucije in za namene določitve uteži tveganja v skladu s členom 127(1) Uredbe (EU) št. 575/2013 v primeru prevrednotenja neplačane izpostavljenosti, do katerega pride po njenem nakupu.
                  
               
                     (3)
                  
                  
                     Delegirano uredbo Komisije (EU) št. 183/2014 (2) bi bilo zato treba ustrezno spremeniti.
                  
               
                     (4)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski bančni organ.
                  
               
                     (5)
                  
                  
                     Evropski bančni organ je opravil javna odprta posvetovanja o osnutku regulativnih tehničnih standardov, na katerem temelji ta uredba, analiziral morebitne povezane stroške in koristi ter zaprosil za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 (3) –
                  
               SPREJELA NASLEDNJO UREDBO:
         
            Člen 1
            Sprememba Delegirane uredbe (EU) št. 183/2014
            V členu 1 Delegirane uredbe (EU) št. 183/2014 se doda naslednji odstavek 6:
            
               
                  „6.   Brez poseganja v odstavek 1 institucije v izračun posebnih popravkov zaradi kreditnega tveganja za namene dodelitve uteži tveganja iz člena 127(1), točki (a) in (b), Uredbe (EU) št. 575/2013 v nezavarovanem delu neplačane izpostavljenosti vključijo vsako pozitivno razliko med zneskom, ki ga dolžnik dolguje za to izpostavljenost, in vsoto naslednjega:
                  
                              (a)
                           
                           
                              dodatnega zmanjšanja kapitala, če je bila ta izpostavljenost v celoti odpisana;
                           
                        
                              (b)
                           
                           
                              vseh že obstoječih zmanjšanj kapitala v zvezi s to izpostavljenostjo.“.
                           
                        
            
         
         
            Člen 2
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. maja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 27.6.2013, str. 1.
         
            (2)  Delegirana uredba Komisije (EU) št. 183/2014 z dne 20. decembra 2013 o dopolnitvi Uredbe (EU) št. 575/2013 Evropskega parlamenta in Sveta o bonitetnih zahtevah za kreditne institucije in investicijska podjetja glede regulativnih tehničnih standardov za določitev izračuna posebnih in splošnih popravkov zaradi kreditnega tveganja (UL L 57, 27.2.2014, str. 3).
         
            (3)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).